“หุ้นเอเชีย” เปิดผันผวน หลัง “เงินเฟ้อสหรัฐ” ส่งสัญญาณชะลอตัว
“ตลาดหุ้นเอเชีย” เปิดผันผวน หลังสหรัฐเปิดเผยข้อมูลเศรษฐกิจที่ส่งสัญญาณว่า เงินเฟ้อเริ่มชะลอตัวลงเพิ่มเติม
“ตลาดหุ้นเอเชีย” เปิดผันผวน หลังสหรัฐเปิดเผยข้อมูลเศรษฐกิจที่ส่งสัญญาณว่า เงินเฟ้อเริ่มชะลอตัวลงเพิ่มเติม
12 พ.ค. 2566

ผู้สื่อข่าวรายงานว่า ตลาดหุ้นเอเชีย เปิดแดนลบและบวกในวันนี้ หลังสหรัฐเปิดเผยข้อมูลเศรษฐกิจที่ส่งสัญญาณว่าเงินเฟ้อเริ่มชะลอตัวลงเพิ่มเติม
ทั้งนี้ ดัชนี NIKKEI 225 ตลาดหุ้นญี่ปุ่นเปิดวันนี้ที่ 29,199.30 จุด เพิ่มขึ้น 72.58 จุด หรือ +0.25%, ดัชนี HSI ตลาดหุ้นฮ่องกงเปิดวันนี้ที่ 19,850.84 จุด เพิ่มขึ้น 107.05 จุด หรือ +0.54% และดัชนี SSE Composite ตลาดหุ้นจีนเปิดวันนี้ที่ 3,304.46 จุด ลดลง 5.09 จุด หรือ -0.15%
ด้าน กระทรวงแรงงานสหรัฐ เปิดเผยดัชนีราคาผู้ผลิต (PPI) ซึ่งเป็นมาตรวัดเงินเฟ้อจากการใช้จ่ายของผู้ผลิต ประจำเดือนเม.ย.ในวันนี้ โดยดัชนี PPI ทั่วไป ซึ่งรวมหมวดอาหารและพลังงาน ปรับตัวขึ้น 2.3% ในเดือนเม.ย. เมื่อเทียบรายปี ซึ่งเป็นระดับต่ำสุดนับตั้งแต่เดือนม.ค.2564 และต่ำกว่าที่นักวิเคราะห์คาดการณ์ที่ระดับ 2.4% จากระดับ 2.7% ในเดือนมี.ค.เมื่อเทียบรายเดือน ดัชนี PPI ทั่วไปปรับตัวขึ้น 0.2% ในเดือนเม.ย. ต่ำกว่าที่นักวิเคราะห์คาดการณ์ที่ระดับ 0.3% หลังจากปรับตัวลง 0.4% ในเดือนมี.ค.
ส่วนฮ่องกงมีกำหนดเปิดเผยตัวเลข GDP ไตรมาส 1/2566 ในวันนี้ ดัชนีเซี่ยงไฮ้คอมโพสิตตลาดหุ้นจีนเปิดลบในวันนี้ หลังจีนเปิดเผยตัวเลขเงินเฟ้อที่อ่อนแอในเดือนเม.ย. ซึ่งทำให้นักลงทุนวิตกกังวลเกี่ยวกับแนวโน้มเศรษฐกิจจีน
โดยสำนักงานสถิติแห่งชาติจีน (NBS) รายงานเมื่อวานนี้ว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค ขยับขึ้นเพียง 0.1% เมื่อเทียบเป็นรายปี ซึ่งเป็นอัตราการขยายตัวต่ำสุดในรอบ 2 ปีหรือนับตั้งแต่ต้นปี 2564
ตลาดหุ้นสหรัฐปิดตลาดแบบผสมผสานในวันพฤหัสบดี (11 พ.ค.) โดยดัชนีเฉลี่ยอุตสาหกรรมดาวโจนส์ปรับตัวลดลง 0.66% และดัชนี S&amp;P500 ลดลง 0.17% หลังหุ้นดิสนีย์ร่วงกว่า 8% หลังบริษัทเปิดเผยจำนวนสมาชิกดิสนีย์พลัส ลดลงอย่างมากในไตรมาส 1/66 แต่ดัชนี Nasdaq Composite ปรับตัวขึ้น 0.18% หลังหุ้นอัลฟาเบทพุ่งขึ้นใกล้ระดับสูงสุดนับตั้งแต่เดือนส.ค.